O‘ZBEKISTON RESPUBLIKASIDA QIMMATLI QOG‘OZLAR BOZORI QATNAShChILARIGA MASLAHAT-AUDITORLIK VA AXBOROT XIZMATLARI KO‘RSATISh AGENTLIGINI TAShKIL ETISh VA UNING FAOLIYATI MASALALARI TO‘G‘RISIDA

O‘zbekiston Respublikasi Prezidentining “O‘zbekiston Respublikasi Davlat mulki qo‘mitasi huzurida qimmatli qog‘ozlar bozori ishlashini muvofiqlashtirish va nazorat qilish markazini tashkil etish to‘g‘risida” 1996-yil 26-martdagi PF-1414-son Farmoniga muvofiq hamda investorlarni va aholini qimmatli qog‘ozlar bozori ahvoli va uning qatnashchilari to‘g‘risidagi axborot bilan ta’minlash tizimini tashkil etish maqsadida Vazirlar Mahkamasi qaror qiladi:
 1. O‘zbekiston Respublikasi Davlat mulki qo‘mitasi, “Toshkent” respublika fond birjasi, “Vaqt” milliy depozitariysi, O‘zbekiston Tovar ishlab chiqaruvchilar va tadbirkorlar palatasi, Buxgalterlar va auditorlar uyushmasining hukumatga qarashli bo‘lmagan Qimmatli qog‘ozlar bozori qatnashchilariga maslahat-auditorlik va axborot xizmatlari ko‘rsatish agentligini yopiq turdagi aksionerlik jamiyati shaklida tashkil etish to‘g‘risidagi taklifi qabul qilinsin.
 2. Muassislarning:
 Maslahat-auditorlik va axborot xizmatlari ko‘rsatish agentligi mintaqaviy axborot-maslahat markazlariga ega bo‘lishi va o‘z faoliyatini Ustavga muvofiq to‘la xo‘jalik hisobi asosida tashkil etishi to‘g‘risidagi;
 Agentlik va uning markaziy apparatining 1, 2 va 2a-ilovalarga muvofiq tashkiliy tuzilmasi;
 Agentlikning mintaqaviy axborot-maslahat markazining 3-ilovaga muvofiq namunaviy tuzilmasi yuzasidan takliflariga rozilik berilsin.
 3. Ma’lumot uchun qabul qilinsinki, Maslahat-auditorlik va axborot xizmatlari ko‘rsatish agentligining asosiy vazifalari va faoliyat yo‘nalishlari quyidagilar hisoblanadi:
 mintaqaviy axborot-maslahat markazlari tarmoqlari, ma’lumotlar bankini va ularni uzatishning rivojlangan tarmoqlarini shakllantirish asosida investorlar va aholini qimmatli qog‘ozlar bozori ahvoli hamda uning qatnashchilari to‘g‘risidagi axborot bilan ta’minlash tizimini tashkil etish, ishga tushirish va faoliyat ko‘rsatishini ta’minlash;
 qimmatli qog‘ozlar bozori qatnashchilariga, jumladan, jismoniy shaxslarga maslahat va axborot-ma’lumot xizmati ko‘rsatish, ularni aksionerlik jamiyatlari faoliyati, aksiyalar narxining kotirovkasi to‘g‘risidagi va boshqa zarur ma’lumotlar bilan ta’minlash;
 ommaviy axborot vositalari orqali vatanimiz va xorijiy emitentlar aksiyalarining tarqatilishi va muomalasi bo‘yicha reklama faoliyatini tashkil etish;
 mijozlarga shartnoma asosida qimmatli qog‘ozlar bozori ahvolini tahlil etish va rivojlanishini prognoz qilish, shuningdek, yuridik va jismoniy shaxslar tomonidan investitsiya siyosatining amalga oshirilishi yuzasidan xizmatlar ko‘rsatish;
 auditorlik xizmatlari va korxonalarni rivojlantirishning biznes-rejalarini ishlab chiqishga doir xizmatlar ko‘rsatish.
 4. Maslahat-auditorlik va axborot xizmatlari ko‘rsatish agentligiga quyidagi huquqlar berilsin:
 qimmatli qog‘ozlar emitentlaridan va boshqa manfaatdor tashkilotlardan investorlar va aholini xabardor qilish uchun zarur bo‘lgan qimmatli qog‘ozlar va ularning emitentlari, shuningdek, amalga oshirilishi rejalashtirilayotgan loyihalar to‘g‘risidagi ma’lumotlarni olish;
 fond birjalari va boshqa birjalar savdolarida ishtirok etish;
 qonun hujjatlarida belgilangan tartibda axborotnomalar va axborot ma’lumotnomalari chiqarish;
 xorijiy va vatanimizning yuqori malakali mutaxassislarini kontrakt asosida maslahatchilar va ekspertlar sifatida ishga taklif etish.
 5. Belgilab qo‘yilsinki, Agentlik va mintaqaviy axborot-maslahat markazlarining yuridik va jismoniy shaxslar bilan o‘zaro huquqiy munosabatlari O‘zbekiston Respublikasining amaldagi qonun hujjatlariga muvofiq tomonlarning o‘zaro javobgarligi va manfaatdorligini nazarda tutuvchi shartnoma asosida amalga oshiriladi.
 6. O‘zbekiston Respublikasi Davlat mulki qo‘mitasi huzuridagi qimmatli qog‘ozlar bozori faoliyatini muvofiqlashtirish va nazorat qilish markazi:
 Maslahat-auditorlik va axborot xizmatlari ko‘rsatish agentligiga va uning mintaqaviy markazlariga belgilangan tartibda qimmatli qog‘ozlar bozorining professional qatnashchilari sifatida faoliyatning tegishli turlarini amalga oshirish huquqini beruvchi litsenziya bersin;
 Maslahat-auditorlik va axborot xizmatlari ko‘rsatish agentligiga fond bozorida yagona axborot makoni, emitentlar, professional qatnashchilar va qimmatli qog‘ozlar bozori faoliyat ko‘rsatishining ahvoli to‘g‘risidagi ma’lumotlar bankini tashkil etish masalalari yuzasidan metodik yordam ko‘rsatsin.
 7. O‘zbekiston Respublikasi Davlat mulki qo‘mitasi va Adliya vazirligi Agentlik muassislariga ta’sis yig‘ilishini o‘tkazishda, ustav jamg‘armasini shakllantirishda, Ustavni ishlab chiqishda va qonun hujjatlarida belgilangan tartibda davlat ro‘yxatidan o‘tkazishda yordam ko‘rsatsinlar.
 O‘zbekiston Respublikasi Prezidentining 1996-yil 26-martdagi PF-1414-son Farmonining 4-bandiga muvofiq O‘zbekiston Respublikasi Davlat mulki qo‘mitasi tomonidan Agentlikka bir yo‘la beg‘araz yordam sifatida o‘tkaziladigan 20 mln. so‘m Agentlik tomonidan ustav faoliyatini amalga oshirishga va moddiy-texnik bazani mustahkamlashga yo‘naltirilishi ma’lumot uchun qabul qilinsin.
 8. Maslahat-auditorlik va axborot xizmatlari ko‘rsatish agentligi markaziy apparati Toshkent shahar, “Pravda Vostoka” ko‘chasidagi 6-uyga joylashtirilsin.
 9. Mazkur qarorning bajarilishini nazorat qilish Bosh vazirning o‘rinbosari V.A. Chjen zimmasiga yuklansin.
 Rahbariyat
 Axborot-tahlil bo‘limi
 Huquqiy va normativ ta’minlash bo‘limi
 Reklama faoliyati bo‘limi
 Yuridik xizmat
 Auditorlik-konsalting xizmati
 Nashriyot bo‘limi
 Ma’muriy-xo‘jalik bo‘limi